যূথিকা : হ্যাঁ, সেইভাবেই গাইতাম – করুণভাবেই গাইতাম। আর শিল্পী হলে তাকে সবরকমই করতে হবে – এটাই হচ্ছে নিয়ম। শিল্পীকে সবরকম – আনন্দও করতে হবে, দুঃখও করতে হবে – আবার হাসতেও হবে। সবকিছুই করতে হবে। তো সেইটেই প্রকাশ পেল যে, হ্যাঁ যদি শিল্পী ঠিক হয় তবে সবরকমই গাইবে। কিন্তু ওটা গাইতে আমার একটু খারাপ লাগতো। আর তখন মনে হতো যে, এতো সকলকে আনন্দ দিচ্ছি, এতো আনন্দের গান করছি, সুরগুলোও ভালো হচ্ছে। আমি শুনতাম, আমার হয়তো স্যুট করেছে, আমি তাঁকে হয়তো বলতাম যে, ‘আমি এই গানটা গাইবো, খুব ভালো লেগেছে এই গানটা।’ তখন বলেছেন, ‘না তুমি গাইবে না, অন্য শিল্পীরা তাহলে কী গাইবে!’ তা এতো খুব কঠিন গান – আর হতাশ সুরের গান, যারা না জানে তারা বুঝবে না। আমাকে একটা সুর দিলেন, আবার পাশে হয়তো আরেকটা করলেন – আনন্দের, খুব সুন্দর। ‘আমি যার নূপুরের ছন্দ’ – গানটা কতো সুন্দর – কতো সুন্দর সুর! আমি যখন বললাম, ‘আমি এই গানটা গাইবো। আমার প্রাণ চাইছে আমি এ গানটা রেকর্ড করবো।’ বললেন, ‘তুমি কেন সব ভালো ভালো গান গাইবে? অন্য শিল্পীরা কী করবে? তাদের দিতে হবে।’ এই – এইগুলো আমার শুনতে খুব খারাপ লাগতো।